ตลาดหุ้นเอเชียขยับเพิ่มขึ้นเช้านี้ พร้อมจับตาสถานการณ์กรีซใกล้ชิด
ตลาดหุ้นเอเชียปรับตัวเพิ่มขึ้นในเช้าวันนี้ สอดคล้องกับตลาดหุ้นยุโรปและสหรัฐที่ทะยานขึ้น ขณะที่นักลงทุนยังคงจับตาสถานการณ์หนี้กรีซอย่างใกล้ชิด รวมถึงข้อมูลจ้างงานนอกภาคเกษตรเดือนมิ.ย.ของสหรัฐ ซึ่งจะมีการเปิดเผยในคืนนี้ตามเวลาไทย
2 ก.ค. 2558

สำนักข่าวอินโฟเควสท์ รายงานตลาดหุ้นเอเชียปรับตัวเพิ่มขึ้นในเช้าวันนี้ สอดคล้องกับตลาดหุ้นยุโรปและสหรัฐที่ทะยานขึ้น ขณะที่นักลงทุนยังคงจับตาสถานการณ์หนี้กรีซอย่างใกล้ชิด รวมถึงข้อมูลจ้างงานนอกภาคเกษตรเดือนมิ.ย.ของสหรัฐ ซึ่งจะมีการเปิดเผยในคืนนี้ตามเวลาไทย
ดัชนี MSCI Asia Pacific เพิ่มขึ้น 0.1% แตะ 146.69 จุด เมื่อเวลาประมาณ 9.00 น.ตามเวลาโตเกียว
ดัชนี NIKKEI 225 ตลาดหุ้นญี่ปุ่นเปิดวันนี้ที่ 20,565.94 จุด เพิ่มขึ้น 236.62 จุด, ดัชนี TAIEX ตลาดหุ้นไต้หวันเปิดวันนี้ที่ 9,372.46 จุด ลดลง 2.77 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,107.11 จุด เพิ่มขึ้น 9.22 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,354.82 จุด เพิ่มขึ้น 23.68 จุด และดัชนี FBMKLCI ตลาดหุ้นมาเลเซียเปิดวันนี้ที่ 1,729.56 จุด เพิ่มขึ้น 1.60 จุด
สำหรับความเคลื่อนไหวเกี่ยวกับการเจรจาหนี้กรีซนั้น ล่าสุดมีรายงานว่า การประชุมรัฐมนตรีคลังยุโรป หรือยูโรกรุ๊ป ได้เสร็จสิ้นลงแล้วเมื่อคืนนี้ตามเวลาไทย โดยที่ประชุมไม่มีการทำข้อตกลงใดๆเกี่ยวกับหนี้สินของกรีซ ขณะที่กลุ่มเจ้าหนี้ยูโรโซนได้แจ้งต่อรัฐบาลกรีซว่า จะยังไม่มีการเจรจาใดๆในช่วงนี้ จนกว่าการทำประชามติของกรีซจะเสร็จสิ้นลงในวันอาทิตย์นี้
นักลงทุนจับตาดูตัวเลขจ้างงานนอกภาคการเกษตรเดือนมิ.ย.ของสหรัฐในคืนนี้ตามเวลาไทย โดยนักวิเคราะห์คาดว่า ตัวเลขจ้างงานจะเพิ่มขึ้น 233,000 ตำแหน่งในเดือนมิ.ย. และคาดว่าอัตราการว่างงานจะลดลงสู่ระดับ 5.4% จาก 5.5% ในเดือนพ.ค.